#  PATVIRTINTA

Šiaulių lopšelio-darželio „Kregždutė“ direktoriaus 2020 m. kovo 30 d.

įsakymu Nr. P-14

**ŠIAULIŲ LOPŠELIO DARŽELIO ,,KREGŽDUTĖ“**

**UGDUMO PROCESO ORGANIZAVIMO NUOTOLINIU BŪDU**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Nuotolinio mokymo tvarkos aprašas (toliau – Aprašas) reglamentuoja Šiaulių lopšelio- darželio ,,Kregždutė“ (toliau – lopšelis-darželis) ugdytinių ugdymo(si) procesą pagal ikimokyklinio ugdymo programą nuotoliniu būdu, nuotolinio ugdymo organizavimą ir ugdytinių pažangos bei pasiekimų vertinimą.

2. Aprašas parengtas vadovaujantis Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu“ ir Lietuvos Respublikos švietimo, mokslo ir sporto ministro 2020 m. kovo 16 d. įsakymu Nr. V-372 „Dėl ugdymo proceso organizavimo nuotoliniu būdu“ rekomendacijomis.

3. Šiame apraše vartojamos sąvokos:

3.1. **Nuotolinis ugdymas** – tai ugdymo(si) būdas, kai ugdytinis nepalaiko betarpiško kontakto su pedagogu. Ugdantis nuotoliniu būdu bendraujama ir bendradarbiaujama informacinių komunikacinių technologinių (toliau – IKT) priemonių pagalba virtualioje aplinkoje;

3.2. **Virtuali ugdymo(si) aplinka** – tai kompiuterių tinklais ir kitomis IKT sukurta informacinė ugdymo sistema.

* 1. **Nuotolinė konsultacija** – tai virtualioje aplinkoje pedagogo teikiamos konsultacijos ugdytinių tėvams susitarus individualiai.

**II SKYRIUS**

#  UGDYMO ORGANIZAVIMAS NUOTOLINIU BŪDU

4. Ikimokyklinio ugdymo organizavimas nuotoliniu būdu vyks iki bus atnaujintas įprastas ugdymo procesas.

5. Laikinai organizuojant ikimokyklinį ugdymą nuotoliniu būdu, ugdymo sutartys nekeičiamos.

6. Ikimokyklinio ugdymo grupės naudos šias nuotolinio ugdymosi aplinkas, kurios užtikrins ne tik skaitmeninio ugdymo turinio pasiekiamumą, bet ir bendravimą bei bendradarbiavimą ugdymo proceso metu nerealiuoju (asinchroniniu) laiku:

* 1. elektroninį dienyną „Mūsų darželis“;
	2. elektroninį paštą;
	3. lopšelio- darželio internetinę svetainę;

##  6.4. Facebook paskyrą;

 6.5. kitas ryšio priemones;

 7. Metodiniai pasitarimai lopšelyje-darželyje bus rengiami kiekvieną trečiadienį, esant poreikiui ir dažniau, nuotoliniu būdu per Google diską, Zoom platformoje.

 8. Pedagogai:

 8.1. ruošiasi nuotoliniam darbui dalyvaudami virtualiuose seminaruose arba savarankiškai nagrinėdami nuotolinio ugdymo priemones;

8.2. koreguoja ilgalaikius ir trumpalaikius planus pagal ugdymo turinį, kuriam įsisavinti gali skirti kūrybines, tiriamąsias, praktines užduotis, užtikrina, kad numatytos užduotys būtų prasmingos;

8.3. parengia skaitmeninę ugdomąją medžiagą, žaidimus, užduotis ir pan., skirtas ikimokyklinio amžiaus vaikų ugdymui nuotoliniu būdu. Užduotis pateikia grupių Facebook uždaroje paskyroje;

8.4. sistemingai nuotolinį ugdymą planuoja elektroniniame dienyne „Mūsų darželis“.

 9. Logopedo pagalbateikiama paskiriant individualias užduotis, nurodant soc. medijų nuorodas ir siunčiant į tėvų Facebook paskyrą, el. paštu, el. dienyne , G Diske, organizuojami vaizdo pokalbiai. Individualių ir pogrupių konsultacijų laikas derinamas individualiai.

 10. Veikla planuojama ir logopedo pagalba teikiama pagal parengtą Pagalbos vaikui planą.Savaitės pratybų tema ir aprašymas pateikiamas e. dienyne. Ugdymo(si) eiga ir rezultatai aptariami e. laiškais, asmeninėmis žinutėmis e. dienyne, pokalbiais per FB paskyrą, telefonu, vaizdo skambučiais.

11. Socialinis pedagogas teikia pagalbą, sprendžia iškilusias problemas, palaiko ryšį su ugdytinių tėvais (globėjais/rūpintojais). Tėvų konsultacijos vyksta el. paštu, sistemoje „Klausk drąsiai“, telefonu, messengeriu.

12. Pedagogai užtikrina atgalinį ryšį ugdytiniams, jų tėvams/globėjams po jų pateiktos informacijos apie vaiko ugdymą(si);

13. Pedagogai nuolat palaiko ryšius su ugdytiniais, jų tėvais/globėjais;

14. Pedagogai ne rečiau, kaip kartą per savaitę atsiskaito už savo veiklas direktoriaus pavaduotojai ugdymui, o esant poreikiui ir dažniau.

**III SKYRIUS**

**TĖVŲ (GLOBĖJŲ/RŪPINTOJŲ) VEIKLA**

 15. Pagal galimybes pasirūpina techninėmis priemonėmis vaiko nuotoliniam ugdymui(si): kompiuteriu, planšete, interneto ryšiu.

 16. Apie turimas priemones informuoja grupės pedagogą.

17. Susitartu nuotoliniu būdu bendrauja ir bendradarbiauja su pedagogais, pagalbos mokiniui specialistais, administracija ugdytinių ugdymo(si) klausimais.

18. Įsipareigoja užtikrinti vaiko teisę į ugdymą ir atsako už tai, kad užduotis pasiektų ugdytinį.

**IV SKYRIUS**

**BAIGIAMOSIOS NUOSTATOS**

19. Lopšelis-darželis užtikrina procedūrų laikymąsi, informacijos ir asmens duomenų apsaugą.

20. Lopšelio-darželio ugdymosi proceso organizavimo nuotolinio būdu tvarkos aprašu privalo vadovautis visi lopšelio-darželio pedagogai.

21. Aprašas įsigalioja nuo 2020 m. kovo 30 d. ir taikomas, kol galioja Lietuvos Respublikos Vyriausybės nutarimas dėl karantino Lietuvos Respublikos teritorijoje paskelbimo.

22. Aprašas skelbiamas lopšelio- darželio interneto svetainėje ir el. dienyne.

23. Aprašas gali būti keičiamas lopšelio-darželio bendruomenės susitarimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_